Sacrosancto et exorabili loco in honore Dei omnipotentis et sanctorum apostolorum Petri et Pauli consecrato Cluniensi cenobio. Ego Aymo et uxor mea Beliardis ad jam dictum locum aliquid ex rebus nostris in pago Matisconensi, in villa Fargias, duas vineas a se invicem disjunctas: una vocatur a Tisiaco et alia a Blanchesedo, et unum campum a Juliaco vocat; et unam petiolam de prato. Facimus autem hanc donationem pro anima Adalardi presbiteri, ut det ei Dominus in suo juditio remissionem omnium peccatorum suorum; et volumus ut hæc helemosina omnibus fidelibus proficiat. Si quis autem hanc donationem calumpniare presumpserit, non valeat vendicare quod repetit, sed hæc donatio firma permaneat. Signum Aymonis et uxoris sue Beliardis, qui fieri et firmare rogaverunt. S. Asalardi, filii ejus. S. Tetardi presbiteri et Bernardi. Actum Cluniaco publice. Adal levita scripsit, regnante Rotberto rege anno XII.